13. január 2020
Pri príležitosti Medzinárodného dňa Frankofónie 20. marca 2020 vyhlasuje Štátny pedagogický ústav v spolupráci s Francúzskym inštitútom na Slovensku súťaž metodických listov na tému Frankofónia na Slovensku.
08. január 2020
Riaditeľ Štátneho pedagogického ústavu Ľudovít Hajduk prisľúbil záštitu nad tohtoročnou medzinárodnou konferenciou k 300. výročiu narodenia Maximiliána Hella, ktorú organizuje Základná škola s Materskou školou v Štiavnických Baniach. ZŠ s MŠ, ktorá nesie meno Maximiliána Hella, rodáka zo Štiavnických Baní, je prvou školou na svete, kde sa vyučuje ako povinný predmet Sokoliarstvo.
03. január 2020
Ministerstvo školstva, vedy, výskumu a športu Slovenskej republiky schválilo dňa 30. 11. 2019 dva dodatky k Štátnemu vzdelávaciemu programu pre základné školy s vyučovacím jazykom národnostnej menšiny a s vyučovaním jazyka národnostnej menšiny. Dodatky nájdete v prílohách aj na webovom sídle Štátneho pedagogického ústavu na stránke ŠVP pre základné školy v podkapitolách pre 1. stupeň a pre 2. stupeň ZŠ ako ďalšie dokumenty.
23. december 2019
V Základnej umeleckej škole v Ružomberku na Madáčovej ulici 6 sa konalo pracovné stretnutie Odbornej komisie Štátneho pedagogického ústavu pre prípravu voliteľného predmetu na podporu tradičnej ľudovej kultúry. Na dobových fotografiách v ZUŠ sú zachytení aj aktéri natáčania filmu vo Vlkolínci v roku 1922. Jedným z hlavných účinkujúcich bol nedávno zosnulý Karel Gott.
20. december 2019
V Štátnom pedagogickom ústave sa 6.decembra konala vernisáž výstavy Príroda vo farbách. Autorom viac ako tridsiatky vystavených obrazov, z ktorých dva venoval Štátnemu pedagogickému ústavu - najstaršej vedecko-výskumnej inštitúcii v oblasti školstva a pedagogického výskumu, je slovenský výtvarník Rudo Hozák. Pozrieť si ich môžete do konca januára 2020.
20. december 2019
Štátny pedagogický ústav dostal v týchto dňoch oficiálnu Správu z posúdenia implementácie modelu CAF na mieste od externých posudzovateľov, ktorá je súčasťou Akčného plánu zlepšovania riadenia organizácie. Bodové ohodnotenie, ktoré ŠPÚ získal za samohodnotiacu správu, odborníci považujú za vynikajúci výsledok.
19. december 2019
Štátny pedagogický ústav usporiadal 15.9 – 1.11.2019 už 2. ročník súťaže pre učiteľov cudzích jazykov. Učitelia mali vytvoriť inovatívnu aktivitu na vyučovaciu hodinu cudzieho jazyka.
Do súťaže sa zapojili učitelia základných, stredných škôl a gymnázií z celého Slovenska. Zaslané aktivity boli vytvorené pre anglický, nemecký a ruský jazyk.
Na základe požiadaviek stanovených v podmienkach súťaže, odborná porota vybrala tri najlepšie aktivity. Autori víťazných aktivít budú odmenení cenou vo výške 200 eur.
10. december 2019
V Štátnom pedagogickom ústave sa za Okrúhlym stolom k systematickému modelu inovácií kurikúl stretli výskumní a vývojoví pracovníci ŠPÚ, zástupcovia ústredných predmetových komisií ŠPÚ a Ministerstva školstva, vedy, výskumu a športu SR. Témou prezentácií a na ne nadväzujúcej diskusie bol návrh Systémového modelu tvorby kurikulárnych dokumentov vrátane procesu ich periodickej inovácie, na ktorom pracuje ŠPÚ od januára tohto roka. Jeho návrh schválila ministerka školstva, vedy, výskumu a športu SR Martina Lubyová v roku 2018. Následne na to začal Štátny pedagogický ústav realizovať aktivity v súlade s predmetným schváleným procesom, ktorého ukončenie je naplánované v roku 2025.
06. december 2019
Štátny pedagogický ústav sa ako organizácia zaregistroval na internetovom portáli environmentálnej výchovy EWOBOX.
06. december 2019
Riaditeľ Štátneho pedagogického ústavu Ľudovít Hajduk a predseda Úradu pre verejné obstarávanie Miroslav Hlivák podpísali Memorandum o spolupráci. Cieľom Memoranda je vytvorenie podmienok pre rozvoj obsahu vzdelávania v školách s dôrazom na osvetu v oblasti významu finančnej gramotnosti, prioritne detí a mládeže, v prospech sociálnej inklúzie, prevenciu chudoby a zamedzeniu segregácie obyvateľov SR.
03. december 2019
Ministerstvo školstva, vedy, výskumu a športu Slovenskej republiky vyhlásilo ďalší ročník súťaže Pekná maďarská reč – Szép Magyar Beszéd. Súťaž, ktorej sa zúčastňujú žiaci základných a stredných škôl s vyučovacím jazykom maďarským, v školskom roku 2019/2020 sa organizuje v gescii Štátneho pedagogického ústavu, ktorej Celoštátne kolo súťaže sa bude konať v dňoch 15. – 17. apríla 2020 v Gymnáziu a základnej škole Sándora Máraiho s vyučovacím jazykom maďarským v Košiciach.
03. december 2019
Ministerstvo školstva, vedy, výskumu a športu Slovenskej republiky vyhlásilo ďalší ročník súťaže Poznaj slovenskú reč. V gescii Štátneho pedagogického ústavu sa v školskom roku 2019/2020 uskutoční už 40. ročník súťaže. Súťaže sa zúčastňujú žiaci základných a stredných škôl s vyučovacím jazykom maďarským v štyroch kategóriách.
Celoštátne kolo súťaže Poznaj slovenskú reč sa bude konať v Strednej odbornej škole stavebnej – Építészeti Szakközépiskola v Nových Zámkoch v dňoch 10. až 12. júna 2020.
02. december 2019
V Štátnom pedagogickom ústave rokovali členovia nadrezortnej pracovnej skupiny pre celoživotné vzdelávanie pedagógov základných a stredných škôl v oblasti záležitostí Európskej únie. Na druhom pracovnom mítingu sa zástupcovia ŠPÚ, Ministerstva zahraničných vecí a európskych záležitostí, Katedry politológie FF UK a Informačnej kancelárie Európskej únie v Bratislave dohodli, že z časového hľadiska by bolo vhodné uprednostniť predmet občianska náuka. Pri tvorbe metodických materiálov a doplnení vzdelávacích štandardov bude ŠPÚ vychádzať z návrhov tém zástupcov rezortu zahraničných vecí a európskych záležitostí, Katedry politológie UK a Informačnej kancelárie EÚ.
28. november 2019
Štátny pedagogický ústav v novembri úspešne ukončil prvé dve fázy realizácie národného projektu Zavádzanie a podpora manažérstva kvality v organizáciách verejnej správy s názvom "Implementácia modelu CAF v ŠPÚ". Prvú fázu tvorila príprava implementácie, druhou bol proces samohodnotenia. Jeho výsledkom je samohodnotiaca správa, ktorú vypracovali členovia CAF tímu. Do národného projektu "Zavádzanie a podpora manažérstva kvality v organizáciách verejnej správy", ktorý realizuje ÚNMS SR s cieľom zvýšiť efektivitu riadenia organizácií verejnej správy, sa ŠPÚ prihlásil začiatkom tohto roka. Proces prípravy implementácie sa začal v máji tohto roka vymenovaním pracovnej skupiny, vlastného CAF tímu. CAf tím ŠPÚ tvorí 11 členov, zamestnancov z rôznych oddelení ŠPÚ vrátane riaditeľa a námestníkov inštitúcie.
28. november 2019
Dohodli si na tom riaditeľ ŠPÚ Ľudovít Hajduk a manažérka pre spoločenské záležitosti Nestlé Slovensko Ľubica Novotná. ŠPÚ pripraví vzdelávací štandard pre voliteľný predmet k problematike zdravej výživy detí spolu s metodickými materiálmi pre každú vyučovaciu jednotku, čo predstavuje v tomto prípade 33 vyučovacích hodín. Obsah prierezovej témy spolu s metodickými materiálmi, zverejnený na Metodickom portáli ŠPÚ, bude k dispozícii všetkých učiteľom, pedagogickej i nepedagogickej verejnosti.